Mazurek, Milan, poslanec NR SR (2022-06-17):
Ja sa priznám, že keby som bol veľmi naivný človek, tak by som povedal, že nechápem, o čo sa tu vlastne jedná. Nechápem, čo predvádza Národná rada, nechápem čo predvádza vláda, čo predvádza predovšetkým minister financií spolu s ministrom hospodárstva a čo sa vlastne deje v Slovenskej republike. Tak najprv počúvame o tom, že sa okamžite potrebujeme odstrihnúť od ruskej ropy a ruského plynu, lebo práve to je recept na to, aby sme zastavili Putina, zastavili vojnu, zastavili ruskú armádu, zastavili všetko zlo na tomto svete. Potom sa dočítam v médiách, dočítam sa to od vyjadrení priamo vládnych predstaviteľov, že Putin využíva proti Slovenskej republike a ďalším štátom, ktoré vojensky pomáhajú Ukrajine, plyn a ropu ako zbraň. Priškrcuje dodávky, znižuje dodávky plynu, znižuje dodávky ropy. Tak na jednej strane má zastavenie dodávok zničiť Rusko a Putina a na druhej strane Rusko zastavuje dodávky, aby zničilo nás, pretože to nemá žiaden vplyv na jeho vojenské ťaženie. Fantázia. Ja nechápem, ako sa niekto môže tejto tragikomickej hry stále zúčastňovať, veď to je potrebné si povedať na rovinu. To zničí nás a nemá to to de facto žiaden vplyv na Rusko, lebo keby to nejaký vplyv malo, tak to predsa nerobia oni sami. A aký to malo vplyv doteraz na nejaké, na nejaký priebeh vojny na Ukrajine, to by sa mohol pýtať hádam každý, ale na to by nemal dokonca ani pán najmúdrejší Kazda žiadnu odpoveď, lebo na to odpoveď jednoducho neexistuje. A takto je to prakticky so všetkým, všetkými týmito liberálnymi pseudoheslami a frázami, ktoré sú tak prázdne až sa človeku zastavuje rozum. Znovu, pán Kazda, ja vám to pripomeniem, to, čo vám tu pripomenul pán poslanec Gyimesi, to je tematika, ktorá sa bytostne dotýka kompetenčne práve ministerstva hospodárstva. Tak akú má logiku, že na jednej strane tu predkladáte všemožné vyhlásenia, zachráňme planétu, zachráňme jašterice, zachráňme klímu, zastavme ozónovú dieru, jazdime elektromobilmi, vypnime CO2	, a potom povie, vypneme ten plyn, vypneme tú ropu a budeme to dovážať tankermi zo Saudskej Arábie a budeme to dovážať tankermi z Ameriky, lebo to vraj zachráni planétu. No akú to má logiku? Čo je ekologické na tom nosiť tu ťažký tanker, jeden za druhým masívne, aby sme zásobovali Európu a aby Američania mali fantastický biznis? Ja sa pýtam. A čo je logické, ešte na tom aj morálnom argumente, do tretice, keď už sa bavíme o tých iracionalitách, ktoré tu prezentujete, a to nielen vy, SaS-ka, aby som bol korektný, to prezentujú práve aj šéfovia OĽANO, predovšetkým Eduard Heger, čo je korektné, čo je zmysluplné, čo je racionálne na tom tzv. morálnom argumente, že tá ruská ropa je krvavá, od nej sa musíme nejakým spôsobom odpojiť, ale tá saudská ropa tá je super, tá je voňavá, tá je demokratická, tá doslova žiari ľudskými právami v tej Saudskej Arábii. No ale tak viete, však Saudi nevedú vojnu, nie? Ale počkať, vedú, vedú vyhladzovaciu vojnu v susednej krajine, v Jemene. Tak teraz si vyberte, ktorú vojnu ideme podporovať, pán Kazda, pán Sulík, pán Heger? Ideme podporovať ruskú vojnu, saudskú vojnu, ktorá vojna je tá správna, ktorú vojnu môžeme tolerovať? Všetky tie hry, ktoré sa tu vedú, sú proste tragikomická náhrada skutočnej pravdy, ktorú pred ľuďmi tajíte. Veď vy vediete ekonomickú vojnu v skutočnosti, ale voči obyvateľom Slovenskej republiky, a to už vidí hádam každý. No a preto tu je na stole odvolávanie ministra Sulíka a ja sa nebránim tomu, aby tu bolo odvolávanie aj predsedu vlády Eduarda Hegera, keď hovoríte, že on je hlavne zodpovedný. Ja sa nehádam, podľa mňa sú zodpovední obidvaja. Ale tu bolo na stole jasné vyhlásenie, vyhlásenie na tlačovej konferencii. Richard Sulík je zodpovedný za škodu v hodnote 4 miliardy eur pre slovenské hospodárstvo. To som nepovedal ja, to nepovedal žiaden predstaviteľ opozície, to povedal minister financií Slovenskej republiky. A teraz v normálnom, demokratickom, slobodnom štáte, takom opaku Saudskej Arábie, od ktorej ideme brať ropu, aby sme boli demokratickí my sami, v normálnom štáte by nebolo prijateľné, aby niečo takéto odznelo z úst ministra financií a nemalo to žiaden dosah na fungovanie vlády. Tu sú len dve možné riešenia: a) minister financií má halucinácie a je to blázon alebo b) Richard Sulík skutočne, naozaj skutočne spôsobil Slovenskej republike ťažké, miliardové hospodárske škody. A potom musí byť nejaké vyústenie pre občanov Slovenskej republiky. Buď odstúpi minister financií za to, že trepe a vymýšľa si, alebo sa minister Sulík nielenže zdekuje zo svojej pozície, ale ešte sa postaví pred spravodlivosť, veď predsa nie je normálne a nemôžu to občania Slovenskej republiky tolerovať, aby minister hospodárstva spôsobil 4-miliardovú škodu vlastnou lenivosťou a občania majú povedať, no dobre, tak v intenciách slovenskej politiky, slovenského politického života je to také normálne, je to také bežné, my sa s tým musíme zmieriť, my to musíme akceptovať a ísť ďalej, prekonať tieto rozdiely. Veď na toto si občania Slovenskej republiky predsa nemôžu zvykať. A to určite so mnou súhlasíte, pán Kazda. Ak považujete Igora Matoviča za nejakého regulérneho blázna, ktorý trepe, vymýšľa si, v poriadku, tak poďme, odvolajme ho! Zahlasujte nám za to, my to tu podáme, odvolajme ho! Ale ak ho nepovažujete za takého človeka a ďalej ho chcete tolerovať, tak potom asi niečo bude pravdy na tom, že minister Sulík spôsobil veľké škody, lebo každý normálny človek by sa zásadne bránil. Bránil by sa takémuto obvineniu. Mňa keby niekto obvinil z toho, že som spôsobil 4-miliardovú škodu na majetku Slovenskej republiky, tak sa bránim, ako to len ide. Ale Sulík si to necháva, Sulíkovi je všetko jedno, Sulík je nad vecou, Sulík nám tu priniesol túto brožúrku, a v tej súvislosti sa chcem spýtať, pán Kazda, v tej SaS-ke vy nemáte už v rozpočte žiadne prostriedky, aby ste si vytlačili vlastné propagačné materiály? Vy sa nehanbíte poslancom rozdať brožúrku s osobnou prezentáciou Sulíka a ďalších popredných členov SaS, ktorá je platená z prostriedkov ministerstva hospodárstva? Na druhej strane je napísané, Richard Sulík, minister hospodárstva a predseda strany Sloboda a Solidarita. Čiže vy si normálne vlastnú kampaň nevediete z tých miliónov, ktoré ste dostali priamo zo štátu, vy si ešte aj tú brožúrku, vlastné propagačné materiály na drzovku platíte ako poslední úbožiaci z rozpočtu ministerstva hospodárstva. Veď to je zlyhanie na úrovni malého dieťaťa. Ako sa toto dá obhájiť? Viete, boli tu rôzne kauzy, tuším pán susediaci Richter mal takú kauzu na výbore úplne trápnu, že na nejakom materiáli, ktorý sa týkal ministerstva sociálnych vecí, na ministerstve sociálnych vecí bola nejaká jeho fotka pri nejakom materiáli a viete kto, váš poslanec Lehotský tu mal argumenty, že to je neprijateľné, lebo to je zásadná reklamná brožúrka, kampaň a je to proste na nejakú brutálnu pokutu ministrovi sociálnych vecí, bývalému. No tak poďme do toho, brutálnu pokutu ministrovi hospodárstva, dúfam, že pán Lehotský bude takýto agilný, aktívny, zásadový aj v tejto téme, že nebudete robiť dvojaký kilometer, lebo toto je drzosť na úrovni nejakého šéfa niekde v Zimbabwe, takýmto spôsobom si platiť priamo z rozpočtu ministerstva vlastnú stranícku brožúrku. To je nádhera! Viete, tých dôvodov na odvolanie ministra Sulíka je rozhodne nesmierne veľa. To najzásadnejšie ale súvisí práve s tým, čo ste tu povedali na jeho obhajobu, že inflácia, no to je taký jav, ktorý sa občas objaví, to je taký jav, ktorý musíme zvládať a ono je to fajn no, že vláda vlastne zatiaľ nepristúpila k nejakému znižovaniu daní, vy to kvitujete tomu ministerstvu financií, lebo podľa vás je to vlastne v súlade s nejakým plánom konsolidácie verejných financií, ktorý vidíte len vy v nejakej kryštálovej bubline, my ostatní žiadnu konsolidáciu nevidíme, práve naopak, vidíme aktívnu deštrukciu verejných financií, ale teda asi by podľa vás bolo úplne najlepšie, tak som to vyčítal z tej vašej reči, nerobiť naozaj nič. Drvivej väčšine občanov absolútne nijak nepomôcť a tváriť sa, že no, tak plaťte za chvíľku 5 eur za maslo, 2,50 za benzín, kupujte olej za 4,55 eur, no veď to je úplne v poriadku, veď pán Kazda a ďalší poslanci z bratislavského Starého Mesta zo strany SaS, oni na to majú, ich sa to až tak vážne netýka, oni nemusia platiť tak veľké poplatky. No dobre, stúpol im rozpočet o 200-250 eur, veď ale plat stúpol o 300, to ja ešte nejak zvládnem, veď som poslanec. Pán Kazda, ale občania Slovenskej republiky to nevnímajú cez vašu optiku, cez vašu perspektívnu, vnímajú to úplne inou perspektívou, a tá perspektíva spočíva v tom plate, v tom dôchodku, v tom prídavku, z ktorého žijú, 400-500, niektorí ešte nižších financií, ktoré im musia vystačiť na celý mesiac, a tých sa to zásadne dotýka. A najhoršie na tom je, že vina na tejto inflácii je práve aj na vás, vy ste spoluvinníci, keď ste schvaľovali všetky tie deštruktívne európske nariadenia, všetky tie lockdowny, všetky tie nezmysly, ktoré zdevastovali hospodárstvo, zatvorili ekonomiku, nemali absolútne žiadny vplyv na šírenie vírusu a zároveň ste sa hrdili, no ale prídu z Európskej únie peniaze, ľudia, bude plán obnovy, EÚ nám zaplatí, EÚ nám dá 8 miliárd, EÚ nám dá to, EÚ nám dá hento. A odkiaľ na to EÚ asi vezme? EÚ si vytlačí, vymyslí, vyrobí ničím nekryté peniaze, a potom tu boli také racionálne hlasy z opozície, no ale, páni ministri, vážená vláda, keď si EÚ predsa vytvorí 750 miliárd len tak jedným škrtnutím pera, tak tie peniaze sa predsa na niečom odrazia, na brutálnej inflácii. A dnes je to tu, inflácia je tu. Od minulého roka vás opoziční predstavitelia opakovane žiadajú, robte niečo s nárastom cien energií, s nárastom cien potravín, s nejakými opatreniami, nedeje sa nič. Počúvame Sulíkove vyjadrenia na Matoviča, Matovičove vyjadrenia na Sulíka, ale žiadne konkrétne riešenia. Sulík sa môže venovať aspoň aktívne tomu, aby loboval aktívne zo dňa na deň, od rána do večera za racionalizáciu, za nejaké zníženie cien pohonných hmôt pre obyvateľov Slovenskej republiky. Aj vy, pán Kazda, ako najlepší, najvzdelanejší ekonóm tu v Národnej rade, musíte vedieť, že ak stúpne cena pohonných hmôt, stúpne cena všetkého, nielen samotných pohonných hmôt, všetkých tovarov, všetkých služieb, lebo to je základný artikel pri výpočte cien všetkého. A keď vy nebudete nič robiť s tým brutálnym nárastom, naopak podporovať šialené sankcie voči Ruskej federácii, ktoré očividne viac zničia nás, ako Rusko samotné, tak asi Slováci logicky budú očakávať, že takýto minister ďalej vo funkcii fungovať nemôže a nezaujímajú nás výhovorky, no tak Matovič nám to blokuje. Tak keď vám Matovič všetko blokuje, odíďte z tej vlády. Ľudia nie sú zvedaví na výhovorky, ja nemôžem nič robiť, lebo Matovič je blázon. No tak choďte preč od blázna, ale nebuďte spoluvinníci! Prečo mám tu počúvať od ministra Sulíka, že on, no on s tým súhlasí, že ten EÚ plán „Fit for 55”, čo nariaďujú, že od roku 2035 zákaz spaľovacích motorov a úplne odstrihnutie sa od emisií a budeme zelení a budeme úžasní. Zastavíme plynové elektrárne, jadrové elektrárne, tepelné elektrárne, všetky elektrárne, budeme zo vzduchu a zo slnka, z neba a z vesmíru, neviem odkiaľ vyrábať tú elektrinu, na ktorej všetci budeme závislí, pretože budeme jazdiť len na elektrických autách, že sú to nezmysly, že on s tým taktiež nesúhlasí a tiež nevie, či to bude mať nejaký vplyv na planétu, o to viac, keď Čína, Amerika na to zvysoka kašlú, alebo India. Ale nám to nestačí, že on to tu pekne povie, pretože EÚ ďalej zavádza rôzne dane, ekologické pseudo dane, rôzne fondy, rôzne mechanizmy, ktoré zase len budú kryté vymyslenými peniazmi, ktoré sa zase prenesú do vyšších cien všetkého. A keď máte tú pozíciu na vláde, tak to buď zastavte, alebo z tej vlády odíďte, ale nie, že ľuďom budete hovoriť pekné slovíčka, aby ste vy boli pekní a Matovič ten zlý a Heger ten zlý. Vy budete hovoriť, no, no mne sa to nepáči, tak ale no je taká situácia, tak to bude. Ja som proti tomu, ale tak väčšina je za. Mne to vadí, ale ten Matovič to blokuje, stále len výhovorky, stále len výhovorky a žiadna zmysluplná aktivita, a potom radšej pracujete na tom, aby ste si z ministerských peňazí zaplatili vlastnú stranícku brožúrku. Absolútna hanba! Čiže vy sa nedivte a nehovorte, že strieľame niekde vedľa, keď hovoríme, že minister Sulík za túto absolútnu ignoráciu najpálčivejších problémov občanov Slovenskej republiky, buď musí odstúpiť, alebo byť odvolaný. Jasné, že musí byť odvolaný a preto na rozdiel od vás ja budem hlasovať za jeho odvolanie a už takisto ako všetci občania Slovenskej republiky nie som zvedavý na ďalšie výhovorky. Nie som zvedavý na to, že Matovič urobil to alebo hento, aj keď napríklad môžem mať na toho Matoviča rovnaký názor, nie som na to zvedavý. Lebo keď vám v niečom bránia, tak si to proste nenechajte, odíďte preč. Ale ak vy ste handry len preto, že máte vládne pozície, ak vy chcete byť za chrumkavých tým, že ľuďom hovoríte niečo úplne iné, ako čo reálne robíte, tak na to potom občania nie sú zvedaví. Čiže jednoznačne budem hlasovať za odvolanie pána ministra hospodárstva a navrhujem pánovi Lehotskému, aby riešil túto brožúrku, pretože to je tisícnásobne väčší prešľap ako za ktorý veľmi aktívne apeloval na pokutu pre pána Richtera. A dúfam, že do budúcna sa poučíte a že nájdete nejaké prostriedky vo vlastnom straníckom rozpočte. V tých miliónoch eur sa pár stoviek na tlač takejto brožúrky, pán Kazda, určite nájde.